Selv om Aalborg Tekniske Skole ligger over gennemsnittet for erhvervsskolerne, så mener TEKNIQ Installatørernes Organisation, at lærerne fortsat bruger for lidt tid på skolernes kerneydelse: nemlig undervisning. Det er Undervisningsministeriet, der har fået lavet en stikprøveundersøgelse blandt landets uddannelsesinstitutioner med henblik på at få kortlagt, hvor mange timer lærerne underviser på de enkelte skoler. Selv om Aalborg Tekniske Skole udmærker sig ved at være en af de erhvervsskoler i undersøgelsen, hvor lærerne underviser mest - 31,3 pct. af lærernes tid går med at undervise - så er det stadig bekymrende få timer, den enkelte lærer tilbringer bag katederet. - Der altså problematisk, at lærerne bruger under en tredjedel af deres arbejdstid på det, der må være skolernes kerneydelse: nemlig undervisning af eleverne. Især når man tænker på, at skolerne igennem længere tid har haft mere end vanskeligt ved at rekruttere nye undervisere. I en sådan mangelsituation er det helt afgørende, at skolerne får så meget undervisning ud af de lærere, der allerede er der, siger Jens Frost Mikkelsen, formand for TEKNIQ-råd Nordjylland og fra virksomheden Intego A/S i en pressemeddelelse. Han tilføjer: - En betingelse for, at vi kan få flere unge mennesker ind på erhvervsuddannelserne, er, at uddannelserne har et godt ry og image. Og imaget bliver ikke godt, hvis skolen bliver nødt til at aflyse undervisning, fordi de lærere, der er til stede har travlt med alt muligt andet end at undervise.

Referat:
Underviserne på landets erhvervsskoler bruger under en tredjedel af deres arbejdstid på undervisning